पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। फायर ब्रिगेड इंदौर में वर्षों तक प्रमुख अधीक्षक रहे बी.एस. टोंगर केवल मैट्रिक (10वीं) पास हैं और उन्होंने खुद ही सेवा पुस्तिका बनाकर ग्रेजुएशन की डिग्री दर्ज कर ली। सत्यापन के लिए एसपी इंदौर की फर्जी सील लगाकर दस्तखत किए। शासन को गुमराह कर राजपत्रित अधिकारी बनकर अवैध लाभ लेते रहे।
यह खुलासा राज्य आर्थिक अपराध अनुसंधान ब्यूरो भोपाल द्वारा जिला अदालत इंदौर में पेश चार्जशीट में हुआ। टोंगर 31 मई को फायर ब्रिगेड मुख्यालय भोपाल से सेवानिवृत्त हुए हैं। रिटायरमेंट के 10 दिन पहले ही शासन ने उनके खिलाफ चालान पेश करने की अनुमति दी। इंदौर से टोंगर के तबादले के बाद शिकायत पर विशेष न्यायालय इंदौर ने 22 सितंबर 2008 को ईओडब्ल्यू इंदौर को यह जांचने के आदेश दिए थे कि उनकी सेवा पुस्तिका किसकी अनुमति से तैयार की गई?
सोमवार को ईओडब्ल्यू भोपाल के इंस्पेक्टर राकेशसिंह बघेल चार्जशीट लेकर जिला कोर्ट इंदौर पहुंचे। विशेष न्यायाधीश के ग्रीष्मकालीन अवकाश पर होने से ईओडब्ल्यू इंदौर के विशेष लोक अभियोजक अश्लेष शर्मा ने जिला जज एस.एस. सिसौदिया के समक्ष चार्जशीट पेश की। टोंगर भी अदालत में पेश हुए। जिला जज ने चार्जशीट स्वीकार कर टोंगर को जमानत के लिए 17 जून को विशेष न्यायाधीश के समक्ष हाजिर होने के आदेश दिए।
1976 में दिल्ली में भर्ती हुए, 90 से मप्र में
चार्जशीट में कहा गया कि टोंगर रक्षा अग्नि अनुसंधान संस्थान नई दिल्ली में अराजपत्रित वर्ग तीन के पद पर 7 जनवरी 1976 को भर्ती हुए थे। उस समय उनकी शैक्षणिक योग्यता मैट्रिकुलेशन थी। टोंगर 13 फरवरी 1985 को मप्र के गृह विभाग में प्रतिनियुक्ति पर आए और शैक्षणिक योग्यता ग्रेजुएट फायर इंजीनियरिंग बताई। उसके बाद रक्षा अनुसंधान संस्थान नई दिल्ली से मूल सेवा पुस्तिका लेकर उसमें हेरफेर की और 1990 में इंदौर में प्रमुख अधीक्षक फायर ब्रिगेड के पद पर पदस्थ हुए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn